**Cynlluniau Llwybrau Diogel yn y Gymuned – Mynegiant o Ddiddordeb**

Yn ystod y blynyddoedd diwethaf, caiff Cyngor Rhondda Cynon Taf ei wahodd i gyflwyno ceisiadau am gynllun Llwybrau Diogel yn y Gymuned i Lywodraeth Cymru. Nod pennaf y fenter yw annog rhagor o bobl i deithio mewn modd cynaliadwy, yn ogystal â gwella diogelwch yn y gymuned ehangach, gan ganolbwyntio ar ardaloedd ble mae ysgolion.

Does dim modd gwarantu y bydd cyllid Llwybrau Diogel yn y Gymuned ar gael y flwyddyn ariannol nesaf, fodd bynnag, mae'r Cyngor wrthi'n paratoi rhaglen o gynlluniau fel byddai modd inni gyflwyno ceisiadau, pe baen ni'n cael ein gwahodd i wneud hynny. Hoffai'r Cyngor achub ar y cyfle yma i wahodd Cynghorau a Grwpiau Cymuned i gyflwyno cais ar gyfer y cynllun a ffurflen asesu os ydyn nhw o'r farn bod gofyniad i ddatblygu cynllun fydd yn annog rhagor o bobl i deithio mewn modd cynaliadwy, megis beicio, cerdded neu ar drafnidiaeth gyhoeddus. Mae nifer o fuddiannau i'w cael o ddewis i wneud teithiau byr mewn modd cynaliadwy. Caiff hyn helpu i leihau llygredd awyr a thagfeydd, fydd yn cael effaith gadarnhaol ar unrhyw ysgol a chymuned. Caiff cerdded a beicio i'r ysgol, siopau lleol a chyfleusterau lleol yn y gymuned helpu i wella iechyd meddwl a chorfforol a lles yn gyffredinol trwy gynyddu gweithgarwch corfforol a chynhwysiant cymdeithasol ehangach.

Ydych chi eisiau bod yn rhan o'r cynllun yma a/neu gael eich ystyried ar gyfer cynigion ariannu yn y dyfodol i weithredu cynllun gwelliannau yn eich cymuned? Os felly, cwblhewch y cais ar gyfer y cynllun a ffurflen asesu a'u dychwelyd yn unol â'r canllawiau wedi'u hatodi.

Rhaid cyflwyno ceisiadau erbyn **dydd Gwener 12 Gorffennaf** trwy e-bostio StrategaethTrafnidiaeth@rhondda-cynon-taf.gov.uk neu drwy anfon y dogfennau i: Uned Strategaeth Trafnidiaeth, Llawr 2, 2 Llys Cadwyn, Pontypridd, CF37 4TH.

Caiff y Cyngor gyflwyno nifer cyfyngedig o gynlluniau newydd posibl yn unig i Lywodraeth Cymru bob blwyddyn, felly mae'n hanfodol eich bod chi wedi cwblhau cymaint o'ch ffurflen â phosibl. Bydd yr wybodaeth yma yn cael ei defnyddio i asesu a blaenoriaethu'ch cais yn erbyn ceisiadau eraill wedi'u cyflwyno. Byddwn ni'n argymell eich bod chi'n ystyried y posibilrwydd o gynnwys y gymuned gyfan cyn cyflwyno'ch cais, gan y bydd angen cyflwyno hyn fel tystiolaeth i Lywodraeth Cymru. Mae'n bosibl y bydd unrhyw gynllun arfaethedig a gaiff ei roi ar y rhestr fer yn ystod y cam yma yn cael ei gyflwyno ar ffurf cais am gyllid i Lywodraeth Cymru ym mis Chwefror 2025. Caiff hyn ei wneud yn dilyn gwaith asesu a datblygu pellach.

 (*Parhad trosodd...)*

Os dydyn ni ddim yn gosod eich cynllun ar ein rhestr fer, byddwn ni'n ei gadw ar ein system, ac yn ei ailasesu bob blwyddyn ynghyd â chynlluniau eraill a gaiff eu cyflwyno yn y cyfamser. Mae'n bwysig nodi y bydd ceisiadau sy'n dod i law ar ffurf gymeradwy yn cael eu hystyried yn unig ar gyfer cynllun Llwybrau Diogel yn y Gymuned.

Mae taflen wybodaeth wedi'i hatodi sy'n cynnwys popeth mae angen i chi ei wybod am gynllun Llwybrau Diogel yn y Gymuned. Os oes gyda chi unrhyw gwestiynau neu ymholiadau ynglŷn ag unrhyw fater uchod, mae croeso i chi ffonio'r Garfan Diogelwch ar y Ffyrdd a Chynllunio Trafnidiaeth ar 01443 425001.

Yn gywir

**Carfan Strategaeth Trafnidiaeth**

**Priffyrdd a Gofal y Strydoedd**